Author: agenda0
Company: agenda

Predkladacia správa

Dňa 23. mája 2001 bol prijatý Výborom ministrov Rady Európy Dodatkový protokol k Dohovoru o ochrane jednotlivcov pri automatizovanom spracovaní osobných údajov týkajúci sa orgánov dozoru a cezhraničných tokov údajov (ďalej len „protokol“). Účelom protokolu je zlepšenie aplikácie princípov Dohovoru Rady Európy č. 108 o ochrane osôb pri automatizovanom spracovaní osobných údajov (ďalej len „dohovor“) v praxi. Protokol obsahuje ustanovenia upravujúce zriadenie orgánov dozoru nad ochranou osobných údajov a cezhraničný tok údajov, aby sa vzhľadom na vzrastajúci objem výmen osobných údajov medzi jednotlivými krajinami zabezpečila účinná ochrana osobných údajov a základných ľudských práv práve v súvislosti s prenosom údajov do iných krajín. Protokol bude dňa 8. novembra 2001 v Štrasburgu otvorený na podpis. 

Slovenská republika doposiaľ k podpisu a ratifikácii protokolu nepristúpila. Protokol však nadväzuje na dohovor, ktorý Slovenská republika podpísala a ratifikovala v roku 2000. Dohovor nadobudol pre Slovenskú republiku platnosť 1. januára 2001. Ochrana osobných údajov v Slovenskej republike je upravená zákonom č. 52/1998 Z. z. o ochrane osobných údajov v informačných systémoch, ktorého príslušné ustanovenia sú v súlade s dodatkovým protokolom, a od roku 1999 tu pôsobí Štátny dozor nad ochranou osobných údajov ustanovený ako dohľad nad uplatňovaním citovaného zákona v praxi.
     
Protokol je otvorený dokument a môžu ho podpísať členské štáty Rady Európy, ktoré pristúpili k dohovoru. Pre členský štát, ktorý sa zaviaže, že sa bude riadiť týmto protokolom, nadobudne protokol platnosť prvý deň mesiaca nasledujúceho po uplynutí troch mesiacov od dátumu uloženia listiny o ratifikácii.      
Protokol obsahuje 3 články, ktoré špecifikujú podmienky na zriadenie orgánov dozoru nad ochranou údajov a požiadavky na realizáciu cezhraničného toku údajov do krajín alebo organizácií, ktoré nie sú zmluvnými stranami dohovoru, s cieľom zabezpečiť účinnú  ochranu práv zaručených dohovorom.

Nepredpokladá sa, že po podpísaní protokolu a následnej ratifikácii vzniknú pre Slovenskú republiku nároky na štátny rozpočet.

Návrh na uzavretie protokolu k dohovoru bol predmetom medzirezortného pripomienkového konania. Všetky zásadné pripomienky boli akceptované. Materiál sa predkladá bez rozporov.

Protokol sa zaoberá zabezpečením práva na ochranu osobných údajov pri ich cezhraničnom toku, a preto svojim charakterom patrí podľa článku 7 odseku 4 Ústavy Slovenskej republiky medzi medzinárodné zmluvy o ľudských právach a základných slobodách. 

Ustanovenia protokolu k dohovoru sú v súlade s Ústavou Slovenskej republiky a ústavnými zákonmi SR, a s normami medzinárodného práva a so záväzkami Slovenskej republiky vyplývajúcimi z iných medzinárodných zmlúv, ktorými je Slovenská republika viazaná.